Mikulec, Roman, poslanec NR SR (2023-11-29):
Ďakujem pekne za slovo. Dámy, páni, kolegovia, vážené pani poslankyne, páni poslanci, štyri dni tu argumentujeme, počúvame, samozrejme, rôzne, rôzne verzie toho, čo sa udialo a prečo by pán minister Matúš Šutaj Eštok nemal byť vo svojej pozícii, a tak ako už bolo niekoľkokrát povedané, opakovanie je matka múdrosti, tak ja sa budem snažiť ešte raz povedať a vysvetliť, ako to vlastne celé začalo a prečo sme dnes tu alebo tieto štyri dni a prečo sa bavíme o tom, že Matúš Šutaj Eštok by nemal byť v pozícii ministra vnútra. Po voľbách v roku 2020 po výmene na čele, v čelných pozíciách v Policajnom zbore sa, samozrejme, začali aj riešiť vyšetrovania najväčších korupčných káuz. Tým nechcem povedať, že to záležalo len na vedení Policajného zboru, ale tí vyšetrovatelia mali voľné ruky a mohli vyšetrovať. Treba si naozaj uvedomiť, že orgány činné v trestnom konaní, v tomto prípade vyšetrovatelia aj prokurátori sú procesne samostatní a konajú a mali by konať a mali tak konať aj v minulosti, presne podľa platných zákonov. No a títo vyšetrovatelia, medzi nimi aj tí spomínaní čurillovci, ale ja by som bol nerád, aby tá debata skĺzla len na nich, pretože tých vyšetrovateľov, ktorí sú za mnohými tými kauzami a ktorí vyšetrovali, je veľmi veľa. A nie sú to určite len čurillovci, a tých káuz postupne, o ktorých sme sa dozvedali, ktoré sa týkali najmä obdobia vlád SMER-u Roberta Fica a Petra Pellegriniho, tak tých káuz bolo veľmi veľa. Ja spomeniem niektoré z nich. Kauza Očistec, kde sú obvinení Tibor Gašpar, Norbert Bödör, Dušan Kováčik, Krajmer, Hraško. Ezechiel 7 – obvinený Tibor Gašpar. Dobytkár – Kožuch, Kvietik. Súmrak – obvinení Robert Fico, Kaliňák. Áno, tým potom bolo zrušené obvinenie pomocou § 363 od generálneho prokurátora. Kauza Rezervy – obvinený Kičura. Mýtnik – Brhel, Suchoba, Výboh, Kažimír. Búrka, kauza Búrka, Víchrica, Plevel a tak ďalej, Vírus. A všade sú spomínané mená, väčšinou ktoré boli spájané s érami vlád SMER-u a HLAS-u. Priatelia, kamaráti, ľudia, ktorí boli nominovaní do pozícií práve stranou SMER, alebo teda súčasnou stranou HLAS. A títo ľudia postupne začali vypovedať. Vy tu hovoríte často a dehonestujete, že nejakí kajúcnici, ale tak ako už bolo poznamenané, a myslím si, že veľmi správne, to sú spolupracujúci obvinení. A títo ľudia sa rozhodli, mnohí z nich, že budú spolupracovať. Tak to hovorí aj inštitút v rámci trestného práva, že keď, samozrejme, budú spolupracovať s orgánmi činnými v trestnom konaní, tak potom je na prokurátorovi, akým spôsobom trebárs znížiť ich trest. A mnohí z týchto ľudí ďalej sú obvinení alebo sú obžalovaní, mnohí z nich boli aj odsúdení. Ale čo je najdôležitejšie, títo ľudia začali hovoriť o tom, o čom bol systém našich ľudí, že to bol systém, v ktorom platili určité pravidlá, systém, kde tomu velil nejaký šéf, nazývali ho šéf, systém, kde sa chodili radiť na určité vysoké poschodia v niektorých hoteloch alebo v inštitúciách, kde nosili vyšetrovacie spisy, rozhodovali o tom, kto bude stíhaný, kto nebude stíhaný, kto bude odsúdený a kto za určité veci, ktoré vykonal, aký trest bude mať. A ten človek alebo tí ľudia, ktorí o tomto rozhodovali, bol napríklad aj Norbert Bödör, o tom hovoria viacerí svedkovia, ktorí teda v rámci vyšetrovaní preukázali, že nebol to Tibor Gašpar, ktorý rozhodoval, ale bol to Norbert Bödör. Tak ak bol Tibor Gašpar policajným prezidentom, tak tento dopustil to, aby polícia bola unesená niekde na najvyššie poschodia v niektorých hoteloch. No a postupne, ako sa tie kauzy vyvíjali, ako sa vyšetrovali, a my sme sa dozvedali z médií o mnohých výsledkoch o tom, o čom bol systém ich ľudí, o rôznych machináciách, no tak, samozrejme, sa zvyšovalo aj napätie v strane SMER, najmä Robert Fico, ktorý vystupoval na rôznych tlačovkách s Robertom Kaliňákom a právnikom Parom a ďalšími, kde používali rôzne, rôzne akože odposluchy, alebo teda citácie z rôznych odposluchov, a aj o tých sme sa postupne dozvedeli, že mnohé z nich boli zmanipulované. Dokonca pred pár týždňami aj Kriminalisticko-expertízny ústav povedal, že v rámci expertízy prišiel so zistením, kedy niektoré z tých odposluchov, alebo z tých vecí, ktoré používali, tak boli preukázateľne zmanipulované. Týchto zmanipulovaných nahrávok, zmanipulovaných textov, ktoré používali na tlačovkách, bolo neúrekom, a ja som ich tu spomenul aj v predchádzajúcej rozprave, takže už to nebudem ďalej uvádzať, ale ten, s tým listom Ježiškovi, myslím si, že to sa stalo známe pre všetkých ľudí na Slovensku. „Uznesenie nie je list Ježiškovi, že si tam píšeme, čo chceme,“ ale na tlačovkách odznelo... zabudli tam dať ten list Ježiškovi. A so zvyšujúcou sa nervozitou, samozrejme, títo ľudia aj povedali, že urobia všetko pre to, aby vyšetrovateľov zničili. A je aj známe, alebo teda prepisy tých známych rozhovorov na chate, napriek tomu, že mnohí z vás to dehonestujú, kde Robert Fico jasne povedal, že bude venovať 10 % tomu, aby sa pomstil. No a, samozrejme, on vedel presne, akým spôsobom sa chce pomstiť, a po voľbách, keď oklamali mnohých voličov, oklamali ich sľubmi, ktoré im sľúbili, či o dôchodkoch, či o znížených cenách energií, znížených cenách potravín, ktoré, samozrejme, nikde teraz nie sú, a ani o tom nikto nehovorí, no tak nastúpil na scénu minister Matúš Šutaj Eštok. Minister, ktorý od prvého dňa vo funkcii začal robiť kroky, ktoré tú pomstu, ktorú sľúbil Robert Fico, tak začal napĺňať. Vyhodil policajného prezidenta bez toho, aby sa s ním stretol, chrapúnskym spôsobom. Áno, môžme tu polemizovať, mal na to právo ako minister, svojím spôsobom, zákon neporušil, ale určite, ak by sme sa bavili o nejakých etických charakterových vlastnostiach, alebo o tom, či to spravil serióznym spôsobom, tak myslím si, že všetci, ktorí tu sedíte, si minimálne mlčky poviete, že nie, nebolo to správne. Vyhodil viceprezidentov, resp. zrušil miesta viceprezidentov. Zaujímavé, doteraz, doposiaľ roky boli viceprezidenti platnou súčasťou štruktúry Policajného zboru. Dámy a páni a mnohí z vás, ktorí tu aj sedíte, a, bývalí policajti, a zrazu vám nevadí, že zrušil viceprezidentov, už to nie je treba. V súčasnej dobe, keď hovoríte o tom, že sa zmenila bezpečnostná situácia a že je treba oveľa viac a že Policajný zbor je v takom stave, v akom je, tak zrazu netreba funkcie viceprezidentov. No a, samozrejme, pokračoval ďalej až tým, že zrušil vyšetrovateľov, poslal ich teda predčasne zo štátnej služby, no a o tom rozhodli súdy, že to bolo nezákonné. A preto, dámy a páni, tu dnes sedíme, a preto tu štyri hodiny argumentujeme, že tie súdy povedali, že naozaj pán minister Matúš Šutaj Eštok urobil niečo, čo bolo v rozpore so zákonom. A to niečo bolo najmä v tom, že postavil mimo služby vyšetrovateľov, ktorí tu uplynulé obdobie, a nielen tri roky, ale aj predtým vyšetrovali najzávažnejšie kauzy a mnohé z tých káuz sa týkali práve SMER-u a HLAS-u. Kauzy, kde sme sa dozvedeli o tom, aký nechutný systém našich ľudí tu bol uplatňovaný, a títo vyšetrovatelia, ktorí toto vyšetrovali, museli ísť dole. To bolo jasne dané Robertom Ficom, že, pán minister, prídeš do funkcie a prvé, čo urobíš, tak musíš sa zbaviť vyšetrovateľov. Dámy a páni, niet pochýb z tých argumentov, ktoré tu odzneli, že to bola len a len pomsta od ministra Matúša Šutaja Eštoka voči vyšetrovateľom, policajtom, a len preto, lebo si dovolili, dovolili si vyšetrovať kauzy SMER-u a HLAS-u. Kauzy, ktoré sa týkali a kde sme sa dozvedali o tom, že ten systém, v ktorom oni žili, neváhal a zapríčinil aj to, že zavraždili novinára Jána a jeho snúbenicu Martinu. Ďakujem pekne. (Potlesk.)